Dros-saak: Toga bedek TV-skerm waar meisie gaan getuigNicholas Ninow groet ‘n familielid tydens gister se hofverrigtinge. (Foto: Oupa Mokoena/ANA) Regter Mokhine Mosopa het gelas dat die meisie wat in ŉ toilethokkie by ŉ Dros-restaurant in Pretoria verkrag is, agter geslote deure moet getuig. Slegs Nicholas Ninow se ouma en ma word in die hof toegelaat. Ninow het vroeër erken hy het die dogtertjie, toe sewe jaar oud, twee keer verkrag. Hy het ook skuld erken op ŉ aanklag van regsverydeling en die besit van dwelms. Die staatsadvokaat, Dora Ngobeni, het Woensdag haar toga oor die televisieskerm gegooi voor die verrigtinge begin het sodat die publiek nie die meisie in die tussengangerkamer kon sien nie. ŉ Tussenganger sal die vrae van die advokate só formuleer sodat die kind dit kan verstaan. Die meisie se ma gaan glo ook vanuit die tussengangerkamer oor kringtelevisie getuig. Die media sal egter tydens haar getuienis in die hof kan wees. Die staat het gister aangedui hy gaan nog net die kind en haar ma as getuies roep, asook moontlik ŉ polisielid wat die verklaring van een van die kelnerinne by die restaurant afgeneem het. Die verdediging wil verskille tussen die kelnerin se weergawe van die tydlyn met die polisielid uitklaar om te bepaal of dit doelbewus gedoen is en of die verskille tydens die vertalingsproses ingesluip het. Die hof was vanoggend stampvol met lede van die ANC Vroueliga en lede van die NotInMyName-beweging, sowel as lede van Men And Women Against Child Abuse. Die Nasionale Vervolgingsgesag het laat Dinsdag gereageer op kommer en besware van die publiek dat die slagoffer vandag in die hof moet getuig ondanks die feit dat Ninow reeds erken het hy het haar verkrag. Phindi Mjonondwane, woordvoerder van die NVG, het in ŉ verklaring gesê familielede van die kind en die publiek kan gerus wees dat die meisie se getuienis geensins ten doel het om haar te dwing om die traumatiese gebeure te herleef nie. “As die NVG het ons reeds aangedui dat ons Ninow se pleitverduideliking verwerp aangesien dit teenstrydig is met die weergawe van die klaer tydens haar konsultasie met die aanklaer,” het Mjonondwane gesê. “Die enigste doel daarvan om die kinderslagoffer op te roep om te getuig, is om bewyse voor die hof te plaas wat Ninow se weergawe van die chronologiese volgorde van gebeure wat gelei het tot die gruwelike skending van haar onskuld, betwis.”